रेलवे को करमुक्त बांड जारी करने की मंजूरी मिली  
रेलवे जल्द ही करमुक्त बांड जारी कर करीब 10,000 करोड़ रुपये जुटाएगा। रेलवे की बाजार उधारी चालू वित्तवर्ष में 20,594 करोड़ रुपये तय की गई है।
धन की किल्लत से जूझ रहा रेलवे जल्द ही करमुक्त बांड जारी कर करीब 10,000 करोड़ रुपये जुटाएगा। रेलवे की वित्त आयुक्त पोंपा बब्बर ने बताया कि हमें वित्त मंत्रालय से अधिसूचना मिल गई है, जिसके आधार पर हम नवंबर के अंत तक या दिसंबर की शुरुआत में बांड जारी करने जा रहे हैं।  वित्त मंत्रालय ने पीएफसी और रेलवे सहित चार संस्थानों को करमुक्त बांड जारी करने की अधिसूचना जारी की है। रेलवे की बाजार उधारी चालू वित्तवर्ष में 20,594 करोड़ रुपये तय की गई है, जिसमें से 10,000 करोड़ रुपये भारतीय रेलवे फाइनेंस कॉरपोरेशन द्वारा करमुक्त बांड के जरिए जुटाए जाने की संभावना है।  बब्बर ने हालांकि कहा कि करमुक्त बांड के जरिए धन जुटाना बाजार की स्थितियों पर निर्भर करेगा। रेलवे को माल ढुलाई सेवाओं पर सेवाकर से अस्थायी राहत भी मिल गई है। उन्होंने कहा, माल ढुलाई पर सेवाकर 31 दिसंबर तक स्थगित रखा गया है और हमें इस संबंध में वित्त मंत्रालय से पत्र प्राप्त हो गया है। लेकिन अतिरिक्त सेवाओं पर कर राहत की मांग पर हम अड़े हैं।